**HIRDETMÉNY**

**Az óvodai felvételekről**

A nemzeti köznevelésről szóló 2011. évi CXC. törvény (a továbbiakban Nkt.) 8.§ (l) bekezdése szerint az óvoda a gyermek három éves korától a tankötelezettség kezdetéig nevelő intézmény. Az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik a nevelési- oktatási intézmények működéséről és a köznevelési intézmények névhasználatáról szóló 20/2012.(Vlll.31.) EMMI rendelet (a továbbiakban Rendelet) 12.§ alapján.

**Az óvodák elérhetősége, a felvételi körzetük és bemutatkozó anyaguk Budapest Főváros II. Kerületi Önkormányzat honlapján megtekinthetők.**

**Az integráltan nevelhető sajátos nevelési igényű gyermekek nevelésére az alapító okiratuk szerint jogosult óvodák címét és elérhetőségét a melléklet tartalmazza.**

*A sajátos nevelési igényű gyermekek esetében az óvodába való felvételhez a szakértői bizottság javaslata szükséges.*

Az óvodában a nevelési év szeptember l-jétől a következő év augusztus 31-éig tartó időszak (Nkt. 4.§ 19. pont).

Az Nkt. 8.§ (2) bekezdése értelmében a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.

Az Nkt. 49.§ (l) bekezdése alapján az **óvodába a gyermek harmadik életévének betöltése után** vehető fel.Az Nkt. 8.§ (l)bekezdése lehetővé teszi, hogy az óvoda felvegye azt a gyermeket is, aki a harmadik életévét a felvételtől számított fél éven belül betölti, feltéve, hogy a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

**A beiratkozás időpontja: 2024. május 2 - 10.**

A gyermek óvodai nevelésben való részvételének biztosítása **a szülő kötelessége** (Nkt.72.§(1) bekezdés b) pont). Az óvodai felvétel, átvétel **jelentkezés alapján** történik /Nkt. 49.§(1 )/. A szülő gyermeke óvodai felvételét, átvételét bármikor kérheti. A jelentkező gyermekek felvétele, fogadása az óvodai nevelési évben- amennyiben azt a férőhelyek száma lehetővé teszi - folyamatosan történik.

**A szülő az óvodai nevelésben történő részvételre jogszabály alapján kötelezett gyermekét köteles beíratni a Hirdetményben meghatározott** időpontban. A napi négy órában óvodai nevelésre kötelezett gyermek szülője, amennyiben gyermeke az óvodakötelezettséget külföldön teljesíti, köteles arról a beiratkozás idejének utolsó határnapját követő 15 napon belül írásban értesíteni az Oktatási Hivatalt. (Rendelet 20.§ (2) bekezdés).

A szülő - tárgyév május 25. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a kerületünkben a Budapest Főváros Kormányhivatal II. kerületi Hivatala felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. (Kérelem nyomtatvány az Önkormányzat honlapján található)

Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be szabálysértést követ el. (2012.évi II.törvény 247.§ a pont)

**A beíratáshoz szükséges** a gyermek személyazonosítására alkalmas, a gyermek nevére kiállított személyi azonosítót, a lakcímet igazoló hatósági igazolványt, továbbá a szülő személyi azonosító és lakcímet igazoló hatósági igazolványát /Rendelet 20. § (3)/, nem magyar állampolgár kiskorú óvodai beíratásánál a szülőnek igazolnia kell azt is, hogy milyen jogcímen tartózkodik a gyermek Magyarország területén (Nkt. 92. §).

A gyermeket elsősorban abba az óvodába kell felvenni, amelynek körzetében lakik, illetőleg ahol szülője dolgozik. Az óvodai felvételről, átvételről az óvoda vezetője dönt. Ha az óvodába jelentkezők száma meghaladja a felvehető gyermekek számát, az óvodavezető, több óvoda esetén az óvoda fenntartója bizottságot szervez, amely javaslatot tesz a felvételre (Nkt. 49. § (2)).

Az óvoda vezetője az óvodai felvételi, átvételi kérelemnek helyt adó döntését írásban, a kérelem elutasítására vonatkozó döntését határozati formában legkésőbb **2024. június 9. napjáig** közli a szülővel. (Rendelet 20.§ (1) bekezdés h.) pontja).

Az óvoda döntése ellen a szülő a közléstől, ennek hiányában a tudomására jutásától számított tizenöt napon belül eljárást megindító kérelmet nyújthat be az óvodavezetőnél. Az ügyben a fenntartó jár el és hoz másodfokú döntést.

A szülő a fenntartó döntésének a bírósági felülvizsgálatát kérheti, a közléstől számított harminc napon belül, jogszabálysértésre hivatkozással. (Nkt. 37.§- 38.§)

**Az első óvodai foglalkozási nap/a nevelési év első napja:**

**2024. szeptember 2. (hétfő)**

Ezen a napon kerül átvételre az eddig bölcsődében elhelyezett, óvodába felvett gyermek is.

Budapest, 2024. március

Budapest Főváros II. Kerületi Önkormányzat

**Hirdetmény melléklete**

**Az integráltan nevelhető sajátos nevelési igényű gyermekek óvodai felvételéről, a nevelésükre az alapító okiratuk szerint jogosult óvodák és azok elérhetősége**

|  |  |
| --- | --- |
| **Óvoda neve, címe:** | **SNI kategória** |
| Bolyai Utcai Óvoda  1023 Budapest, Bolyai utca 15. | autizmus spektrumzavar |
| Budakeszi Úti Óvoda  1021 Budapest, Budakeszi út 75. | autizmus spektrumzavar |
| Százszorszép Óvoda  1024 Budapest, Fillér utca 29. | autizmus spektrumzavar, beszédfogyatékos, |
| Hűvösvölgyi Gesztenyéskert Óvoda  1021 Budapest, Völgy u. 3. | autizmus spektrumzavar, tanulásban akadályozott, beszédfogyatékos, mozgássérült |
| Kitaibel Pál Utcai Óvoda  1022 Budapest, Kitaibel Pál utca 10. | beszédfogyatékos, látássérült – gyengénlátó, |
| Kolozsvár Utcai Óvoda  1028 Budapest, Kolozsvár utca 15-19. | tanulásban akadályozott, hallássérült, |
| Községház Utcai Óvoda  1028 Budapest, Községház utca 4. | beszédfogyatékos |
| Pitypang Utcai Óvoda  1025 Budapest, Pitypang utca 17. | hallássérült |
| Szemlőhegy Utcai Óvoda  1024 Budapest, Szemlőhegy utca 27/b. | beszédfogyatékos, látássérült - gyengénlátó |
| Törökvész Úti Kézműves Óvoda  1022 Budapest, Törökvész út 18. | látássérült - gyengénlátó, beszédfogyatékos, mozgássérült, |
| Virág Árok Óvoda  1026 Budapest, Virág árok 8. | beszédfogyatékos, hallássérült |
| Völgy Utcai Ökumenikus Óvoda  1021 Budapest, Völgy utca 1-3 | beszédfogyatékos, autizmus spektrumzavar, |
| Minden óvoda ellátja az integrálható egyéb pszichés fejlődési zavarral küzdő, körzetébe tartozó gyermekeket. | |